Hrnko, Anton, poslanec NR SR (2017-06-14):
Vážený pán predseda, dámy, páni, milí kolegovia, i debata k predchádzajúcemu návrhu zákona ukázala, že sme národ s veľmi čudným vzťahom k svojej minulosti, že nevieme si uctiť ľudí, ktorí nejakým spôsobom vystúpili – často nezištne – v prospech národa, za jeho práva, za jeho budúcnosť, a vždy hľadáme v našich osobnostiach to zlé. Nehľadáme to, čo tieto osobnosti pre nás urobili, ale to, či niekedy sa niekomu, s prepáčením, nevyšpinili na piesoček, aké mali dlhé nohy, aké mali ponožky. Len to nám uniká, že títo ľudia s vlastným nasadením, vlastnou snahou sa pričinili o to, že národnú káru posunuli trochu ďalej. V roku 2009 bol prijatý zákon č. 285/2009 Z. z., ktorý ako také svetielko určitým spôsobom vrátil nás tam, že by sme mali sa nejakým spôsobom zaslúžiť o to, aby aj tí, ktorí pre nás niečo urobili v minulosti, často nezištne, boli ocenení nami všetkými. Pretože tak možno do pamäti, mladší, tí si to ani nepamätáte, ale my, čo sme starší, si pamätáme, že v roku 1984 išlo veľké päťzväzkové dielo o Slovenskom národnom povstaní. Ono bolo poplatné svojej dobe. Pán Budaj by povedal, že je to komunistická história, ale napriek tomu je tam encyklopédia, ktorá hovorí aj o účastníkoch Slovenského národného povstania. A keby si človek urobil štatistiku, čo niektorí aj urobili, tak by zistil, že všetci tí významní dejatelia, ktorí nejakým spôsobom boli vo vedúcich funkciách v Slovenskom národnom povstaní, si v 50. rokoch namiesto úcty a slávy zaslúžili nejaký ten kriminálik, nejaké to vyhodenie z roboty, skrátka boli postihovaní za to, že pracovali pre národ. A toto je náš vzťah k minulosti a to by sme mali zmeniť, ak chceme byť skutočným suverénnym a sebavedomým národom. Náš návrh o poskytnutie príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov v znení zákona č. 125/2016 Z. z. by mal finančne a morálne oceniť niektoré aspekty služby pre vlasť účastníkov národného boja za oslobodenie. Účastníkmi národného boja za oslobodenie sú osoby, ktoré sa buď priamo so zbraňou v ruke, alebo ako pomocníci partizánov zúčastnili bojov v druhej svetovej vojne s cieľom boja proti fašizmu a za oslobodenie našej vlasti z cudzej okupácie. Návrh zákona, ktorým sa mení a dopĺňa zákon č. 285/2009 Z. z. o poskytovaní príspevku účastníkom národného boja za oslobodenie a vdovám a vdovcom po týchto osobách a o zmene a doplnení niektorých zákonov v znení zákona č. 125/2016 Z. z. (ďalej návrh zákona), sa predkladá s cieľom zlepšenia finančnej situácie účastníkom národného boja za oslobodenie a vdov a vdovcov po týchto osobách. Vzhľadom na zásluhy uvedeného druhu osôb, ako aj vzhľadom na závažné zdravotné a sociálne problémy, ktoré vyplývajú z ich vyššieho veku, je žiaduce zvýšiť ich dávky sociálneho zabezpečenia z dôvodu, že tieto dávky boli priznané už pred dlhším časom a nedosahujú dostatočnú úroveň. Inflácia je, takže treba aj toto zvažovať. Navrhuje sa zvýšenie súčasného príspevku k dôchodku účastníkom národného boja za oslobodenie od 1. novembra 2017 o sumu 20 euro mesačne na sumu 40 eur mesačne a zvýšenie príspevku vdovám a vdovcom po týchto osobách od 1. novembra 2017 o sumu 10 eur mesačne na sumu 20 eur mesačne. Zároveň sa v návrhu zákona navrhuje zvýšenie príspevku k dôchodku účastníkom národného boja za oslobodenie od 1. januára 2019 na sumu 70 eur mesačne a zvýšenie príspevku vdovám a vdovcom po týchto osobách od 1. januára 2019 na sumu 35 eur mesačne. Vzhľadom na to, že ide o osoby v pokročilom fyzickom veku, zvýšenie príspevku k dôchodku by bolo žiaduce realizovať v čo najkratšom čase. Prijatie návrhu zákona bude mať pozitívne sociálne vplyvy, negatívne vplyvy na rozpočet verejnej správy a nebude mať vplyv na služby verejnej správy pre občana, na podnikateľské prostredie, životné prostredie a informatizáciu spoločnosti. Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, medzinárodnými zmluvami, ktorými je Slovenská republika viazaná, a s právom Európskej únie. Ja by som ešte pridal jednu takú rodinnú skúsenosť. Môj krstný otec, mamin brat, bol svobodovec a pri Přerove ho ťažko ranilo, odtrhlo mu celú pravú sánku, a teda bol doživotne postihnutý a za znížené spoločenské uplatnenie dostával vtedy príplatok k platu 130 korún. Bol to malý príplatok, ale viete ako, ráta sa všetko. A chcel by som ešte povedať, ako citlivo vnímajú títo ľudia, keď sa im niečo berie alebo dáva. Raz po niekoľkých rokoch prišiel na kontrolu k lekárovi, lekár sa naňho pozrel a hovorí, však to máte celkom zahojené, a znížil mu tento príplatok zo 130 na 120 korún. Tento človek do smrti to nezabudol. Do smrti to pokladal za veľkú krivdu. A preto my, keď môžeme, urobme týmto ľuďom, ktorí sa skutočne zaslúžili o niečo, aj trošku niečo pozitívne, aby vedeli, že národ si vie oceniť ľudí, ktorí sú ochotní nasadiť aj svoj život za jeho slobodu a nezávislosť. Ďakujem za pozornosť.